ڈرگ ٹیسٹ مثبت آنے پر الیکس ہیلز ورلڈ کپ اسکواڈ سے باہر
ایلیکس ہیلز کا نام آئرلینڈ کے خلاف جمعہ کو کھیلے جاہے والے ایک روزہ انٹرنیشنل میچ اور اس کے بعد پاکستان کے ساتھ پانچ ایک روزہ میچوں کی سیریز سے بھی واپس لے لیا گیا ہے۔
کراچی — ٹیسٹ مثبت آنے پر الیکس ہیلز پر 20 روز کی پابندی بھی عائد کی گئی تھی۔ وہ اب پاکستان کے خلاف 5 ایک روزہ میچوں کی سریز کا حصہ بھی نہیں ہوں گے۔ انگلش بورڈ کا کہنا ہے کہ ٹیم کے ماحول کو بہتر رکھنے کے لیے یہ فیصلہ کیا گیا ہے۔ ای سی بی کے منیجنگ ڈائریکٹر ایشلے جائلز کا کہنا ہے کہ یہ فیصلہ بہت سوچ سمجھ بچار کے بعد کیا گیا۔ تاکہ کھلاڑی کھیل پر بھرپور توجہ دے سکیں۔ انہوں نے واضح کیا ہے کہ ایلیکس ہیلز کا کیریئر ختم نہیں ہوا۔ اُنہیں جو بھی مدد درکار ہے، ای سی بی اور پی سی اے اُن کے کلب ناٹنگھم شائر کے ساتھ مل کر فراہم کرے گا۔ ایلیکس ہیلز 70 ایک روزہ بین الاقوامی میچوں میں انگلینڈ کی نمائندگی کر چکے ہیں۔ وہ 37 اعشاریہ 79 کی اوسط سے مجموعی طور پر 2 ہزار 419 رنز بنا چکے ہیں۔ اُن کا سب سے زیادہ انفرادی اسکور 171 رنز ہے جو جیسن روئے کے 180 رنز کے بعد انگلینڈ کے کسی بھی کھلاڑی کا دوسرا بڑا اسکور ہے۔ کرکٹ میں ڈوپ ٹیسٹ میں ناکامی معمول کی بات نہیں، خود کو اس مشکل صورت حال میں دھکیلنے والے کھلاڑیوں کی تعداد کچھ زیادہ نہیں ہے۔ 2003 کے آئی سی سی ورلڈ کپ سے قبل آسٹریلوی لیگ اسپنر شین وارن کا ڈوپ ٹیسٹ مثبت آیا تھا جس پر اُنہیں 12 ماہ تک انٹرنیشنل کرکٹ سے باہر رہنا پڑا تھا۔ شین وارن کا موقف تھا کہ انہوں نے غیرارادی طور پر ڈرگ استعمال کی تھی۔ 2006 میں فاسٹ بولر شعیب اختر اور محمد آصف کا ممنوعہ دوا اینابولک اسٹیروئیڈ نینڈرولون کے استعمال کی وجہ سے ٹیسٹ مثبت آیا تھا، جس کی وجہ سے چیمپئنز ٹرافی کے شروع ہونے سے پہلے ہی دونوں کھلاڑیوں کو اسکواڈ سے الگ کر دیا گیا تھا۔ 2011 کے عالمی کرکٹ کپ کے دوران ممنوعہ اشیا استعمال کرنے پر سری لنکن اوپنر اوپل تھرنگا کا ڈوپ ٹیسٹ مثبت آنے پر سری لنکن بورڈ نے اُنہیں دورہ انگلینڈ کے لیے ٹیم کا حصہ نہیں بنایا۔ 2012 میں کاؤنٹی سیزن کے دوران پاکستان کے لیفٹ آرم اسپنر عبدالرحمان ڈوپ تنازع کا شکار ہوئے جس پر انگلش کرکٹ بورڈ نے اُن پر 12 ماہ کی پابندی عائد کی، اس واقعے سے پہلے تک عبدالرحمن اپنی کاؤنٹی سمرسیٹ کے اسٹار تصور کیے جاتے تھے۔ 2013 میں بھارتی کرکٹ بورڈ نے آئی پی ایل کے چھٹے سیزن میں کولکتہ نائٹ رائیڈر کے فاسٹ بولر پردیپ سنگوان پر ڈوپ ٹیسٹ میں ناکامی کے بعد پابندی عائد کی تھی۔ پاکستان کے رضا حسن کا ڈومسیٹک کرکٹ سیزن کے دوران ڈوپ ٹیسٹ مثبت آنے پر پاکستان کرکٹ بورڈ نے اُن پر دو سال کی پابندی لگا دی تھی، جب کہ بھارت کے یوسف پٹھان اور پاکستان کے لیگ اسپنر یاسر شاہ بھی ڈوپ تنازع میں معطلی کا سامنا کر چکے ہیں۔